Pukkilan kunnanvaltuusto selvittää mahdollisuutta järjestää lotto, jossa yksi kunnallisveron maksaja voittaa maksamansa verot takaisin.

Uudellamaalla sijaitsevan, noin 2000 asukkaan Pukkilan kunnan valtuustossa jätettiin hiljattain erikoinen aloite.

Kunnanhallituksen puheenjohtaja Jukka Lehtimäki (kesk) kertoo Ilta-Sanomille, että aloitteessa ehdotetaan ”veroloton” järjestämisen mahdollisuuden tutkimista.

Verolotto järjestettäisiin joulukuussa 2018. Veroloton arvonnassa olisivat kaikki vuonna 2017 kunnallisveroa Pukkilan kunnalle maksaneet luonnolliset henkilöt, joiden asuinkunta on arvontapäivänäkin Pukkila.

Palkinto on rahasumma jonka kyseinen henkilö on maksanut kunnallisveroa Pukkilan kunnalle vahvistetun verotuspäätöksen mukaan vuonna 2017. B

Budjetoinnin helpottamiseksi voittosumma rajoitetaan maksimissaan 10 000 euron suuruiseksi. Samaa summaa esitettiin kirjattavaksi kunnan vuoden 2018 talousarvioon.

Kunnanhallituksen puheenjohtaja Jukka Lehtimäki on toistamiseen lottoajatuksen takana.­

Aloitteen jättänyt puheenjohtaja Lehtimäki kertoo tehneensä sen kahdesta syystä.

– Olen aina ollut sitä mieltä, että meidän päätöksenteko tarvitsee vähän väriä. Aina ei tarvitse olla niin totista hommaa, hän sanoo.

– Toinen syy on se, että suomalaiset ovat niin sanotusti lottokansaa. Kyllähän aika suuri osa tykkää arvonnoista ja niiden tuomasta jännityksestä. Olisi positiivista asiaa jota odottaa, Lehtimäki lisää.

Lehtimäki huomauttaa myös, että kunnalliset puheenaiheet ovat yleensä aika kuivia ja tällä hetkellä ”pelkkää sotea”. Verolotto toisi vaihtelua.

Lehtimäki kertoo, että valtuustossa hänen aloitteeseensa suhtauduttiin hyvin. Kokouksen jälkeen hän sai kollegoiltaan kannustavia puheenvuoroja.

– Meillä on aina ollut hyvin innovatiivinen ja uudelle avoin päättäjäjoukko. Jos aloite menee läpi, tutkitaan miten lotto onnistuisi ja mitkä ovat lainalaisuudet. Katsotaan, miksi ei, Lehtimäki summaa.

”Lottopitäjä” Pukkila

Kyseessä ei ole ensimmäinen kerta kun Pukkilassa suunnitellaan lottoasioita. Pukkilan Kuntalotosta uutisoitiin laajalti vuosina 2013 ja 2014.

Joulukuussa 2013 Pukkilan valtuusto päätti, että kunta ryhtyy lottoamaan verovaroilla. Määrärahaksi päätettiin 1872 euroa, jolla olisi lotottu 36 eurolla viikossa.

– Yksi tarkoitus on myös saada kuntalaiset innostumaan. Jos lotosta jotain satutaan voittamaan, niin kuntalaiset saavat itse tehdä aloitteita, mihin ne rahat sitten käytetään, Jukka Lehtimäki kertoi tuolloin.

Noin 2000 asukkaan Pukkila tunnetaan lottopitäjänä.­

Vuodessa rahaa olisi mennyt 92 senttiä per kuntalainen. Päätös jäi kuitenkin Kuntaliitolta pyydetyn lausunnon perusteella panematta täytäntöön. Kuntaliitto totesi, ettei lottoaminen kuulu kunnan toimialaan.

Pukkila ryhtyi siis lottoamaan talkoilla, vapaaehtoisten kuntalaisten rahoilla. Ensimmäinen voitto, 460 euroa, napsahti varsin pian.

Lottovoittorahat Pukkila varasi erityistilille käytettäväksi myöhempiä kohteita varten.

– Rahoja ei hukuteta kunnan budjettiin, vaan jotain kivaa tehdään rahoilla, Lehtimäki totesi.